Det kan måske lyde som amerikanske tilstande: Aflæg urinprøve og få behandling, hvis du har kørt med hash i blodet.

Forslaget kommer imidlertid fra SF og skal være en gulerod til bilister med beskeden:

- I førstegangstilfælde, hvis du aflægger rene urinprøver og går i behandling, jamen, så kan du få lov at beholde kørekortet, siger Karina Lorentzen, SF retsordfører, til DR om forslaget.

I 2012 indførte Folketinget nultolerance for bilister med hash i blodet og udsigt til at miste kørekortet i tre år. Men da resterne af hash kan spores længe i blodet, vil SF lade de uheldige bilister beholde kørekortet - mod jævnligt at aflægge rene urinprøver.

Og så synes jeg, det er ganske barokt, hvis man begynder på en eller anden måde at lempe lovgivningen for dem der har hash i blodet Preben Bang Henriksen (Venstre)

Kølig modtagelse fra S og V

Men den gældende lov skal der ikke pilles ved, lyder det fra regeringspartiet Socialdemokraterne.

- Problemet med hashrygning er, at vi ikke ved, hvor lang tid det sidder i kroppen. Derfor kan man godt være til skade for andre i trafikken, selvom det er nogle dage siden, man sidst har røget, siger retsordfører Trine Bramsen til DR.

Hun minder om, at SF selv var med til at indføre loven i 2012. Socialdemokraterne er åbne over for SF forslag om behandling til at afhjælpe misbrug.

- Men når det er sagt, så skal vi sikre, at unge ikke sætter sig med narko i blodet bag rattet og dermed er skyld i de alt for mange dødsfald, vi ser hvert eneste år på de danske veje, siger Trine Bramsen.

Hvis man kan beholde kørekortet mod at gå i behandling og lægge rene urinprøver sikrer det, at folk stopper med at ryge, at trafikken bliver sikrere og at man ikke oplever en stor social nedtur Karina Lorentzen (SF)

Hos Venstre undrer man sig mildt over forslaget og minder om, at både rygning og besiddelse af hash stadig er ulovligt.

- Og så synes jeg, det er ganske barokt, hvis man begynder på en eller anden måde at lempe lovgivningen for dem der har hash i blodet. Det virker helt omvendt, siger Venstres civilretsordfører, Preben Bang Henriksen, til DR.

SF's pointe er, at man skal give folk noget at miste.